﻿ VIAȚĂ ȘTIINȚIFICĂ ŞCOALA DE VARĂ CDCDI – ADVOCACY ÎN POLITICILE DE MIGRAŢIE LUCIANA LĂZĂRESCU Între 24 şi 28 iulie 2017, la Bucureşti, a avut loc prima ediţie a şcolii de vară a CDCDI. Evenimentul a fost organizat cu sprijinul Institutului de Cercetare a Calităţii Vieţii şi finanţat prin Contribuţia Elveţiei la Uniunea Europeană Extinsă. Pe parcursul săptămânii, cei 25 de cursanţi care au venit de pe toate continentele au audiat prelegeri pe teme diverse, printre care: politici de migraţie şi advocacy, sisteme de azil, metode de cercetare în domeniul migraţiei, migraţia în scop de muncă şi impactul economic al migraţiei, opinia publică despre migranţi şi refugiaţi. Programul a inclus vizite la organizaţii cheie care lucrează cu migranţi şi refugiaţi, naţionale şi interguvernamentale şi vizionarea unei piese de teatru cu poveşti de viaţă ale străinilor care au ales să trăiască în România. Elementul definitoriu al acestei şcoli de vară a fost, pe lângă diversitatea profilelor participanţilor, combinaţia între lectorii provenind din mediul academic şi practicieni. O parte dintre aceştia sunt cercetători români stabiliţi la universităţi din străinătate − dr. Roxana Bărbulescu, de la Universitatea din Leeds, dr. Dragoş Radu, de la King’s College din Londra şi dr. Victor Cebotari, de la Şcoala de Guvernare din Maastricht. Alături de ei au mai avut prezentări la această ediţie: dr. Deniz Şenol Sert de la Universitatea Özyeğin Istanbul, prof. Ibrahim Sirkeci de la Regent’s College din Londra, dr. Álvaro Martínez-Pérez, Universitatea din Scheffield, doamna Radostina Pavlova, de la Legal Aid Voice Bulgaria, dr. Ana Maria Preoteasa şi dr. Bogdan Voicu, de la Institutul de Cercetare a Calităţii Vieţii, Prof. Bruce Leimsidor de la Universitatea Ca’Foscari din Veneţia şi alţii. Perspectivele complementare asupra migraţiei şi experienţa în domenii diferite (economic, juridic, mass-media etc.) au oferit o imagine complexă şi au asigurat conexiunea între teorie şi practică, prin exemple şi studii de caz despre aplicabilitatea unor concepte din domeniul migraţiei şi azilului la situaţia concretă din anumite ţări. Tema primei zile a fost politicile de migraţie în ţările de destinaţie. Prezentările au abordat subiecte legate de migraţia globală, Declaraţia de la New York, ca răspuns la „fluxurile masive” şi cele două pacturi ale Naţiunilor Unite care sunt în prezent în consultare, cel privind refugiaţii şi cel referitor la migranţi (migraţie Adresa de contact a autorului: Luciana Lăzărescu, Centrul de Cercetare şi Documentare în Domeniul Integrării Imigranţilor (CDCDI), Str. Comăniţa, nr. 9, parter, sector 2, 020557, Bucureşti, România, e-mail: luciana.lazarescu@arps.ro. CALITATEA VIEŢII, XXVIII, nr. 3, 2017, p. 342–345 2 ŞCOALA DE VARĂ CDCDI – ADVOCACY ÎN POLITICILE DE MIGRAȚIE 343 sigură şi reglementată) – dr. Sarah Louise Nash; situaţia imigranţilor şi refugiaţilor din Turcia, măsurile luate de guvernul turc şi efectele acordului UE – Turcia – dr. Deniz Şenol Sert şi o imagine asupra drepturilor solicitanţilor de azil în Bulgaria, cu accent pe activităţi de advocacy menite să combată practicile curente legate de detenţie, inclusiv în cazul minorilor – doamna Radostina Pavlova. Ziua a fost încheiată cu o sinteză a elementelor esenţiale pentru succesul oricărei acţiuni de advocacy, făcută de doamna Corina Dragomirescu. Cea de-a doua zi a fost dedicată politicilor de azil şi practicilor legate de integrarea refugiaţilor. S-a discutat despre limitele Convenţiei de la Geneva şi instituirea protecţiei subsidiare, ca formă de protecţie complementară statutului de refugiat, pentru persoanele care fug de conflicte armate şi violenţă generalizată; despre diferenţele între refugiaţii din motive umanitare şi cei cărora guvernele ţărilor de origine nu le mai pot asigura protecţia (în situaţia persecuţiei/temerii de persecuţie datorită rasei, religiei, etniei, apartenenţei la un anumit grup social sau convingerilor politice, respectiv a războaielor), dar şi despre efectele migraţiei din ultimii 3 ani asupra aplicării legii la nivelul ţărilor UE, care au constat, paradoxal, în ignorarea cadrului legal european şi internaţional de către statele membre, în favoarea unor soluţii practice (ex. suspendarea acordului de la Dublin, închiderea frontierelor de către unele state etc.) – prof. Bruce Leimsidor. Modul în care elitele politice au manevrat aspectele legate de azil şi migraţie în procesul decizional astfel încât să-şi crească influenţa politică, dar şi relaţia între evoluţia climatului politic intern şi răspunsul statelor la actuala criză a migraţiei au fost tratate în prezentarea dr. Sean Christian Anderson. Ziua s-a încheiat cu o trecere în revistă a situaţiei sistemului de azil în România, cu progresele şi provocările din ultima perioadă, în viziunea biroului UNHCR, într-o discuţie cu doamna Carolina Marin. A treia zi a avut ca temă migraţia pentru muncă , din perspectivă preponderent economică. Prima prezentare a pus în discuţie situaţia emigranţilor români, pe trei dimensiuni: participarea pe piaţa muncii a românilor care revin în ţară, relaţia între atitudinea populaţiei din ţara de destinaţie şi planurile emigranţilor români de a se stabili în acea ţară şi influenţa emigraţiei asupra dezvoltării mediului politic din România, ultima ilustrată printr-un studiu de caz pe alegerile prezidenţiale din 2014 – dr. Dragoş Radu. A urmat o prelegere despre experienţele lucrătorilor migranţi din marea Britanie pe piaţa muncii şi situaţiile de inactivitate, şomaj şi supracalificare pe care le-au trăit aceştia într-un studiu comparativ între rezultatele cetăţenilor A8 şi ale celor din state terţe (împărţiţi conform unor criterii regionale şi etnico-religioase – ex. europeni din est, musulmani, asiatici etc.) pe piaţa muncii. Grupurile care aparţin minorităţilor etnico-religioase sunt dezavantajate sau chiar discriminate la angajare în Anglia, iar europenii din A8, mai ales cei din est, nu sunt o excepţie (de ex. sunt întâlniţi, alături de negrii africani, cu o frecvenţă mult mai mare decât nativii pe posturi sub calificarea pe care o deţin) – prof. Ibrahim Sirkeci. Programul s-a încheiat cu o vizită la o organizaţie neguvernamentală din Bucureşti, care sprijină străinii să-şi găsească un loc de muncă – AidRom, unde participanţii au avut ocazia să interacţioneze atât cu personalul, cât şi cu migranţii. 344 LUCIANA LĂZĂRESCU 3 Cea de-a patra zi a fost centrată pe explorarea unor perspective cantitative şi calitative în studiul migraţiei. Dr. Álvaro Martínez-Pérez a făcut o introducere în analiza cantitativă, oferind, pe lângă informaţii despre baze de date de referinţă în cercetarea migraţiei şi exemple de instrumente şi metode de analiză, care pot fi folosite în funcţie de scopul urmărit de autor. Prezentarea dr. Victor Cebotari a ilustrat factorii de risc care vulnerabilizează situaţia copiilor rămaşi acasă din familiile transnaţionale, prin analiza datelor provenind din studii cantitative în mai multe ţări din Africa, din sud-estul Europei şi Asia Centrală. Printre aceştia, relaţia copilului cu părintele emigrant, calitatea persoanei care îl are în grijă (rudă apropiată versus membru al familiei extinse, chiar străin), divorţul părinţilor, genul copilului (fetele sunt mai sensibile) şi experienţa de migraţie a copilului (ex.: returnarea) pot influenţa în mod negativ bunăstarea copiilor rămaşi acasă. Perspectiva cursului vieţii a fost abordată complementar, prin prisma unei cercetări calitative, dar şi din perspectivă cantitativă. Prima a vizat experienţele de migraţie ale unor românce, povestite de ele însele, în care parcursul vieţii, cel de migraţie şi cel profesional se îmbină, formând percepţia asupra etapelor şi punctelor de cotitură care au marcat existenţa subiecţilor cercetării. Scopul cercetării a fost explorarea determinanţilor individuali ai migraţiei şi a legăturilor între parcursul de migraţie şi aspecte cum sunt educaţia, familia, evenimentele de viaţă etc. – dr. Ana Maria Preoteasa. Analiza cantitativă a urmărit efectele migraţiei internaţionale asupra bunăstării subiective (percepute) a individului, ţinând cont de evenimentele cu impact asupra satisfacţiei personale faţă de viaţă (ex.: căsătorie, naşterea unui copil, divorţ etc.) – dr. Bogdan Voicu. Seara s-a încheiat cu vizionarea unei piese de teatru despre poveşti de viaţă ale migranţilor din România. Ultima zi a şcolii de vară a avut ca temă opinia public faţă de refugiaţi şi migranţi. Dr. Roxana Bărbulescu a vorbit despre percepţia publică şi restrângerea drepturilor a două categorii de migranţi: cetăţenii UE, în contextul libertăţii de mişcare şi al Brexitului şi refugiaţii care solicită azil în UE, în contextual recentei crize umanitare. Consecinţele acestor acţiuni au fost îndepărtarea de principiile apărute după cel de-al Doilea Război Mondial, conform cărora drepturile refugiaţilor şi Migranţilor ar trebui extinse, nu limitate, diminuarea contrastului între politicile de migraţie şi opinia publică, accentul pus pe controlul migraţiei cu orice preţ (inclusive cu încălcarea principiilor interne ale UE) şi nota de plată pipărată pentru toată această afacere. Pentru că subiectul zilei a fost opinia publică, dintre lectori nu puteau lipsi jurnaliştii. Doamna Corina Tulbure a povestit participanţilor despre experienţele pe care le-a avut în taberele de refugiaţi şi despre perspective personală, ca jurnalist care scrie despre poveştile migranţilor, asupra politicilor de azil şi migraţie. În încheiere, am vizionat şi am ascultat-o pe Beatrice Kabutakapua, care a lucrat la documentarul Invisible Cities (Oraşe Invizibile), o serie de poveşti despre modul în care oameni din culturi diferite, care au ajuns să convieţuiască în vecinătăţi, cartiere şi oraşe din mai multe ţări au ajuns să se înţeleagă, să asculte şi să se respecte reciproc, reflectând transformarea spaţiilor de viaţă din omogene şi închise, în eterogene şi diverse. 4 ŞCOALA DE VARĂ CDCDI – ADVOCACY ÎN POLITICILE DE MIGRAȚIE 345 Succesul de care s-a bucurat prima ediţie a şcolii de vară s-a datorat în egală măsură lectorilor şi participanţilor. În ciuda diversităţii profilelor şi ţărilor de origine, aceştia din urmă au format un grup echilibrat, activ şi interesat de temele dezbătute. Le mulţumim tuturor pentru participare! Programul, profilul lectorilor şi o parte dintre prezentări sunt disponibile pe website-ul şcolii de vară, la http://summerschool.cdcdi.ro/node/15. Primit: 14.08.2017 Acceptat: 19.09.2017 